KoopFabrikan izena emateko epea larunbatean amaituko da : Oarsoaldeko Hitza\nKoopFabrikan izena emateko epea larunbatean amaituko da\nParte hartzea doakoa da, baina plazak mugatuak dira, eta interesdunek KopFabrikaren webgunean eman behar dute izena larunbata baino lehen.\nKoopFabrikaren aurreko saio bat.\nKoopFabrika, ekintzailetza sozial kooperatiboa sustatzeko programaren bigarren aldia egingo dute urtarrilaren 17an, eta lehenengoz egingo dute Oarsoaldean eta Bidasoan, eta bertan parte hartzeko izena emateko epea zabalik izango da larunbatera arte, hilak 23.\nGipuzkoa osoko programek dute izena emateko aukera eta lan espazioak lau eskualdetan banatuko dituzte: Debagoiena, Beterri_buruntzan, Oarsoaldean eta Bidasoan. Azken bi horietan lehen aldiz eskainiko dute. Hiru profileko hartzaileei zuzenduta dago programa: Proiektu edo ideiaren bat martxan jarri nahian ari diren pertsonei; elkarte moduan jardun duten eta orain profesionalizatu nahi duten taldeei; dimentsio sozialetik ekiteko asmoa duten enpresen barruko barne ekintzailetza proiektuei.\nParte hartzea doakoa da, baina plazak mugatuak dira, eta interesdunek KopFabrikaren webgunean eman behar dute izena. Lanki ikertegia, Olatukoop Interkooperazioa eta Ekonomia Sozial Eraldatzailea sustatzeko sareek elkarlanean sortu dute proiektua. Gaiaren gaineko zalantzak argitzeko, edo zabalago hitz egiteko 943 01 32 97 (Beñat Irasuegi) telefono zenbakira deitu edo posta elektronikora mezua bidal dezakete interesdunek.


Aitzina Folk: Vitoria-Gasteizko folk musika jaialdi solidarioa « VGaztea bloga\nAitzina Folk: Vitoria-Gasteizko folk musika jaialdi solidarioa\nKategoriak: Gazte Plana — Etiketak: aisialdia, gazteak, kultura, musika, parte hartzea, sormena — 22 azaroa 2019 07:50\n2018 urtean, Aitzina Folk Jaialdi Solidarioak sei urte egiten ditu Vitoria-Gasteizen. Hasieratik hona bi funts izan ditu: alde batetik, folia zabaltzea, musika, dantza eta tailerak eginez; eta beste aldetik, ataxia telangiectasia izeneko gaixotasun arraroa ikertzeko lana babestea.\nVitoria-Gasteizen folk musikako jaialdi bat egiteko asmoa Aitzina lan taldearen barnean jaio eta hazten da. Aitzina AEFAT-ko (espainiako eragindakoen elkartea www.aefat.es) kide den ataxia-telangiektasiak eragindakoei laguntzeko talde bat da hain zuzen ere.\nInformazio gehiago: www.aitzinafolk.org


EAJ-PNVk EH Bildu eta Podemosen jarrera arduragabea salatu eta lanerako proposamen serioak egitea eskatu die - Gipuzko Buru Batzarra\nEAJ-PNVk EH Bildu eta Podemosen jarrera arduragabea salatu eta lanerako proposamen serioak egitea eskatu die\nLuis Javier Telleria legebiltzarkideak bi alderdiei leporatu die “errazkeria eta arinkeriako kritiken” ondorioz zaildu egiten dutela krisi-uneetan dauden enpresentzat konponbideak bilatzea\nEAJ-PNVk EH Bildu eta Elkarrekin Podemosi leporatu die beren Jaurlaritza astintzeko kanpainak zaildu egiten duela industria politika bat diseinatzea, sektorea bultzatzeko eta lehiakorragoa egiteko. Jeltzaleek “errazkerian eta arinkerian oinarritutako kritika hutsalak” alde batera uztea eskatu diete, eta Jaurlaritzari eta gainontzeko eragileei bidelagun izan daitezela Arantxa Tapia sailburuak atzo aurkeztutako ekimen estrategikoetan, horiek ahalbidetuko baitute krisian dauden enpresak laguntzea eta ehun ekonomikoa indartzea. 80. hamarkadatik bultzatutako industria politika bat, dokumentuan jaso bezala.\n“Eusko Jaurlaritzak atzo zehaztutakoa bezalako Plana ezin da 24 ordu baino gutxiagoan aztertu, ez bada arinkeriaz egiten. Irakurketa sakona behar du eta EH Bilduk eta Elkarrekin Podemosek ez dute halakorik egin. Bide errazenari ekin diote: kritika hutsa. Berdin zaizkie programan jasotako neurriak eta proiektuak eta ez dute ezer zehatzik proposatu, titularretatik haratago. Irakurketa hain da gainekoa, ezen industria politikaren giltzarrietako gisa nabarmendu dutela fiskalitate politika. Garrantzitsua bada ere, ez da hori funtsezko aspektuetako bat. Are gutxiago, arazo zehatzak dauzkaten enpresa zehatzetaz dihardugunean. Gizartean lan serioa exijitzen digu. Alderdi honek eta Gobernu honen erantzunak dira ahalegina, proiektuak eta neurriak. Talde horiek ere beste horrenbeste egitea gustatuko litzaiguke, eta ez gauzak gehiago nahastu”. Industriako bozeramaileak gaineratu duenez, iritzi soziala nahasten saiatzea ez da gardena, “enpresa batzuen egoera kritiko eta puntuala sinestarazi nahi dute euskal industriaren krisi orokorra dela”. Telleriaren esanetan, plana kritikatzea ez da arrazoizkoa “hori xehatzeko, kontrastatzeko eta eztabaidatzeko astirik izan gabe. Badirudi kritika idatzita zegoela, baita plana aurkeztu baino lehenagotik ere”.\nPlana egiteko, hainbat eremutan eztabaidatu da. Besteak beste, GABen, non Euskadiko hainbat eragile sozialek parte hartzen dute. Luis Javier Telleriak uste du oso garrantzitsua dela guztion inplikazioa, Herri hontako industriak aurrera egin dezan. Halaber, gogoratu du urrian talde guztiek ekarpenak egiteko aukera izango dutela, ebazpen proposamenen bidez, plana Eusko Legebiltzarrean eztabaidatzen denean. Hori dela eta, talde guztiei eskatu die ekimen eraikitzaileak landu ditzatela eta eztabaida serioa izan dezatela. “Guztioi gauza berak batzen gaitu: gure industria sektore potentea, modernoa eta lehiakorra izatea, etorkizuneko erronkentzat prestatutakoa”.\nEspainiako gobernuak Zigor Kodearen erreformaz egin dituen “iragarpen nahasiak” kritikatu ditu Aitor Estebanek: “oso kaltegarria da zunda-globoak zabaltzen aritzea”\n“Gaur gure finantza egoera indartzea funtsezkoa da biharko gizarte politika bermatzeko”\nMartxoaren 26ra arte egongo da zabalik Eusko Legebiltzarrerako posta bidezko botoa eskatzeko epea\nAitor Estebanek Espainiako gobernuari gogoratu dio Ekonomia Itunaren Batzorde Mistoa “berehala” deitu beharko lukeela EAEko defizit muga ezartzera begira


Begirada baterako mementoa | Azpeitiko Ikastola\nDERRIGORREZKO BIGARREN HEZKUNTZA ONDORENGOA (BATXILERGOA)\nIKASLEEN HARRERA PLANA\nLH Bikoizketa 1\nLH Bikoizketa 2\nLH Bikoizketa 3\nOrientazio Gela 3\nBikoizketa DBH (H)\nBikoizketa DBH (T)\nBegirada baterako mementoa\nazpeitikoikastola, 2020, Maiatza 3 - 12:56\n1.- Zeri eman diogu garrantzia konfinamentu garai honetan.\n(HH) Haur hezkuntzatik ere oso garbi izan dugu arlo emozionala zaintzearen garrantzia. Guztiongan baina batez ere 0-6 etapako haurrengan, modu honetako alarma egoera batek, izan dezakeen eragin emozionala kontuan hartuz, alderdi emozional hori zaindu eta haur eta familiekin gertutasuna eta presentzia mantentzeari eman diogu garrantzia.\n(LH) Lehendabizi, guretzat garrantzitsuena zen arlo emozionalean jarri genuen begirada. Izan ere, beste arlo guztiak ikutu aurretik ezinbestekoa iruditzen zitzaigun ikastola komunitateko kide guztiok emozionalki egonkor eta lasai egotea. Horretarako, hasiera-hasieratik gertutasuna helarazten saiatu ginen, komunikatzeko hainbat bide erabiliz. Lasaitasun mezuak ere bidali ditugu ikasle nahiz gurasoentzat, itxialdi honetan ibilbide bateratua egingo dugula esanez. Era berean, erabateko ulermena adierazten ere saiatu gara, guztiontzat egoera oso konplexua baita\n(DBH-DBHO) Gure kasuan, ikasleei etxera joan behar zutela esatean, zenbait ikasleengan urduritasuna antzeman genuen. Horregatik, hasiera hasieratik lasaitasuna transmititzen saiatu ginen. Behin etxera joandakoan oso garrantzitsua iruditu zitzaigun ikasleei eguneroko errutina batzuk finkatzea. Garbi genuen egokitzapen tarte bat behar genuela (bai beraiek eta bai geuk ere), baina egunerokoan lan egiteko errutina batzuk markatzea ezinbestekoa ikusten genuen. Beste alde batetik, azkar identifikatu behar genituen sistema berri honekin zailtasunak zeuzkaten ikasleak. Ikasleen artean oso egoera desberdinak aurkitzen ditugu, baliabide aldetik, etxeko egoerak,... eta inor atzean gelditzen ez zela ziurtatzen saiatu behar genuen.\n2.- Topatu ditugun zailtasunak.\n(HH) Konfinamendu egoerak, gure balio handiena kendu digu… gertuko harremanak, presentzia, goxotasuna… Hori digitalki etxeetara bidaltzea ezinezkoa dela jakinik, gure erronka haur eta familiekin gertutasuna mantentzea izan da. Zailtasun nagusia zera izan da, nola gerturatu familietara haurrak pantaila aurrean jarri gabe? … Adin tarte honetan, baliabide digitalak neurrian erabili izan ditugu, haurrak pantailetatik jaso dezaketena baino beren ingurune hurbilarekin izandako esperientzietatik jasotzen dutena askoz aberatsagoa dela badakigulako… Baina kasu honetan, errealitatea digital bilakatu zaigu, harremanak izateko aukera bakarra. Nolabaiteko kontaktua mantentzeko aukera ematen badigute ere, pantaila bidez komunikazioa zaildu egiten da, lotsa agertzen da eta askotan zailagoa da elkarrizketa mantentzea eta onartuko dugu haurren gertutasun fisikoaren falta somatzen dugula, aurrez-aurreko harremanak, irribarreak, freskotasuna…\n(LH) Batetik, kontuan hartuta gure ikasle guztien aniztasuna eta dituzten errealitateak, baliabide teknologikoen falta somatu genuen kasu batzuetan. Hala ere, ikastolak dituen baliabideak ustiatuz ikasle horien beharrei erantzuna eman zitzaien; batetik, ikastolak eskura zituen ordenagailuak utziz eta bestetik Ikastolen Elkarteak eta Udaletxeak interneterako konexioa eskuragarri jarriz. Baliabide teknologikoen falta baino oztopo handiagoa izan da jakintza eza. Ikaskuntza metodologia digitala erlojupean martxan jartzeak, gutxiengo jakintza edota ezagutza bapatean jakitea eskatu digu ikasle, guraso eta irakasleoi. Horretarako ezinbestekoa izan da elkar elikatzea eta laguntza saretzea. Guk irakasle gisa gure laguntza etxekoei eskeini diogu baina etxekoek izugarrizko ahalegina eta nahia erakutsi behar izan dute hori jaso eta abian jartzeko.\n(DBH-DBHO) Bizitzen ari garen egoera hau guztiontzat izaten ari da berri eta berezia, beraz, hasiera zaila izan zen guztiontzat. Ikasleekin lan erritmo egoki bat lortu nahi horretan kezka asko sortzen zitzaizkigun: lan gehiegi bidaltzen dizkiegu, gutxiegi, eguna banan banan zalantzak argitzen pasatzen genuen…Ordutegiak finkatzen saiatzen ginen baina zaila egiten zitzaigun ikasleen galderak jaso eta ez erantzutea. Honela, zenbait ikaslek duten autonomia falta nabarmen gelditu da ere. Hala ere, pixkanaka neurria hartzen joan garela uste dut.\n3.- Ikasleekin nola egin dugu komunikazioa.\nHH0 eta HH1en hasieran familia bakoitzari telefono deia egin genien; baina denen arteko nolabaiteko harreman bat izateagatik, familia eta hezitzaileen whatsap taldea osatzea erabaki genuen (gela bakoitzeko talde bat). Astero bi aldiz argazki edo bideotxoak bidaltzen ditugu. Bideo horietan, ipuintxoak kontatu, abestiak abestu, etxeko animaliak erakusten dizkiegu…..\nHH2n ere astean zehar proposamen ezberdinak bidaltzen dizkiegu, hezitzaileen bideoren bat, kanturen bat, ipuitxoren bat …Hezitzaile bakoitzak gauza desberdinak grabatzen ditu. Bidalitako proposamenak, bideo edo audioak, gelan egiten genituenen berdinak edo antzekoak izan ohi dira, umeek ikastolarekin duten lotura horri jarraipena emateko.\nHH3-6n egunero ipuin bat eta beste jarduera (abestia, ahokorapiloa, errezeta, eskulana, yoga….) bat bidali diegu. Astelehenero taldeko erreferente batek audio bat bidali du, pixka bat gertuago sentitzeko, gure ahotsa entzuteko. Bidali ditugun jarduera hauek proposamenak dira, ez daude egin beharrik eta hori azpimarratzen saiatu gara. Ahal den neurrian saiatu gara proposamen hauek pantaila aurrean egon gabe egiteko modukoak izatea.\nBestalde, umeen urtebetetze egunean deitu egin diegu eta nahiz eta lotsa agertu berriro, poz handiarekin jaso dutela eta egoera hau luzatzen ari dela ikusirik bideodeiak egiten hasi gara ume bakoitzari.\n(LH) Itxialdian zehar komunikatzeko bideak hedatzen eta uztartzen joan gara. Hasiera batean, telefono dei eta mezu elektronikoen bidez hasi ginen lehen hartu emanak izaten. Lehen zikloan, gurasoen helbide elektronikoetara jo behar izan genuen harremanak edukitzen jarraitzeko. Aldiz, bigarrengo zikloan, ikasle bakoitzaren helbide elektronikoa erabili dugu harremanak sustatzeko. Pixkanaka, genituen beharrei erantzuteko asmoz beste aplikazio batzuk martxan jarri genituen, hala nola, Drive (2.zikloan) eta Meet. Lehena, ikasleen jarraipena egiteko oso baliagarria egin zaigu irakasleoi eta ikasleei ere ekoitzitakoa gorde eta antolatzeko tresna erabilgarria egin zaie. Bigarren aplikazioak, galderak eta kezkak argitaratzeko aukera eskeini digu eta baita, gertuko harremanak mantentzeko aukera ere. Komunikazioa ahalbideratzeko kasu askotan gurasoen eta anai-arreba nagusienen beharra eta laguntza ezinbestekoa izan dugu, gehienbat lehen zikloan eta hori eskertzekoa da.\n(DBH-DBHO) Gure etapan iadanik erabiltzen genituen baliabideeekin jarraitu dugu, drive adibidez, eta classroom bezalakoa, orain arte zenbait gaietan erabiltzen zena, erabat orokortu dugu. Horretaz gain, meet-en bidez, beharraren arabera, zuzenekoak egiten ditugu. Goizean goiz lanak edo azalpenak bidaltzen dizkiegu eta dagozkion epemugak finkatuta egindako lanen jarraipena egiten dugu. Hasiera nahiko kaotikoa izan zen, ikasle guztiak galdezka, irakasleek lanak jaso eta zuzentzen etengabe… Hala ere, esan bezala, joan gara egokitzen…\n4.- Aste hauen ondoren nola ikusi ditugu ikasleak.\n(HH) Orokorrean, haurrak pozik daudela ikusi dugu. Etxean nahiko ondo moldatu dira eta haurrak familiarekin egoteko denbora gehiago izatea eskertu dute. Gainera familiak jarduera asko egin dituzte elkarrekin. Haurrak oso harro azaldu dira beraiek egindakoak erakusten. Bestalde, ikastolara hasteko gogoarekin daudela ikusten da, elkar ikusteko gogoa nabari zaie. Eta egoera hau luzatzen doan heinean, pixkat nekatzen hasiak direla dirudi, hasieran adinako gogorik gabe. Dena den orokorrean aipatzen dute gurasoek, harridura puntu batekin, zeinen ondo egokitu diren haurrak egoera honetara.\n(LH) Orokorrean ikasleak gustura eta lasai ikusten dira itxialdian. Haur asko jakitun dira etxekoekin partekatzen ari diren denbora hori ordain ezina dela. Ekintza eta esperientzia ugari ari dira partekatzen, erabat berriak izan direnak beraientzat baina era berean oso aberasgarriak. Nahiz eta etxekoekin igarotzeko denbora izan, haurrak beraien kide eta lagunen hutsunea nabari dute. Elkarrekin elkartzeko eta gozatzeko nahia dute, gehienbat aisiari begira. Ikasleak eguzkiaren epeltasuna eta haizearen ikutua gorputzean sentitzeko gogoz aurkitzen dira. Ikasle bakoitza bere erritmo eta gustuen arabera ari da lanean. Jasotzen ditugun iritzietatik azpimarratu dezakegu ikasleak gustura dabiltzala betebeharretan.\n(DBH-DBHO) Irakasleok biltzen jarraitu dugu ikasleen jarraipena egiteko eta ikasle gehienak lanean ondo ari direla esango nuke. Hala ere, hasieran ajuste batzuk egin behar izan genituen eta ikasleen artean erritmo desberdinak ikusi genituen baina, ikastolan, klasean ikusten ditugunen antzerakoak. Egia da zenbait ikasleekin zaila egiten ari zaigula jarraipen egokia egitea baina gutxienekoak direla esango nuke. Kontuan hartu behar dugu ere, DBH eta DBHOn oso behar desberdineko ikasleak ditugula. DBH4 eta DBHO2n etapa bukatzen dute eta etorkizunari begira, oso ikasturte kritikoak dira eta erabaki garrantzitsuak hartu behar dituzte. Horregatik hasi gara dagoeneko orientazioarekin lotutako azalpen eta zuzenekoak egiten. DBHO osoan, gainera, ondoren unibertsitatera joan nahi duten ikasleek nota behar izateak zaildu egiten digu ebaluatzeko momentua. Dena den, hasieran esan dugun bezala, lasaitasuna helaraziko nahiko nieke maila hauetako ikasle eta familiei.\n5.-Egoera berezi honetatik ateratako alderdi edo lezio positiboak.\n(HH) Etxean etxekoekin egoteko, aritzeko, denbora gehiago egon da, honek dakartzan onurekin, harremanak sendotzea, indartzea, goxotasuna...\nAzken urteetan egunerokoak hartu duen abiadura lasaitu egin da eta gauzak patxada gehiagoz egitera eraman gaitu, honek elkarri denbora gehiago eskaintzeko aukera eman digularik. Haur hezkuntzan, denbora hartzearen garrantziaz asko hitzegin izan dugu, autonomia garatzeko ezinbestekoa baita egunerokoan haurrei denbora ematea eta egoera honek, hori behintzat ekarri digu: denbora. Egoera honek, agerian jarri du, orokorrean haurrek beren ikasketa prozesuak etxeko giroan erraz ematen badituzte ere, egunerokotasunean gelako elkarrekintzak asko errazten dituela prozesu horiek. Haurrek berdinen artean naiz hezitzaileekin izaten dituzten elkarrekintzen bitartez beren garapenean aurrerapen handiak egiten dituzte, eta horrek gure eguneroko lanari indarra eta zentzua ematen dio. Familiekin harremanak ere ezinbestekoak direla agerian gelditu da, egun hauetan, harreman horiek mantentzen saiatu gara gertutasuna mantendu nahiean. Bueltan berriz ere gure balioei heltzen saiatu beharko dugu.. gertutasuna, elkarrekintza, harremanak, goxotasuna .\n(LH) Ez-ohiko itxialdi honetatik lezio aberasgarri ugari jaso ditugula esan dezakegu. Lezio hauek, ikasle, guraso nahiz irakasleontzat izan dira. Bizitzarekiko begirada aldatzen lagundu digu. Lehenago, ezkutuan zeuden gauza txiki horiek azalera ekarri ditugu, duten garrantziaz oharturik. Orain, ohartu gara, garrantzia duten gauzak ordaindu ezin direnak direla, hala nola, besarkadak, muxuak, jolasak, laztanak... Bakoitzaren indarguneak eta ahuleziak identifikatzen ere lagundu digu egoera honek, autonomia indartzearekin batera. Bakarrik, isolaturik egoteak, irudimena martxan jartzera eraman gaitu. Gainera, elkar lanaren eta kooperazioaren beharraz ohartarazi gaitu.\n(DBH-DBHO) Asko dira azpimarratzeko alderdi positiboak, adibidez:\nElkarren beharra dugula.\nKlasean elkarrekin egoteak zenbat informazio ematen digun ikustea.\nEgoera berezietara egokitzeko gaitasuna dugula. Behar denean, zenbat ikasteko gai garen...\nBeti egongo dela ikaskuntza presentzialaren beharra. Inoiz ez da berdina izango ikasleekin aurrez aurre egotea edo pantaila baten atzean egotea.\nLoiolako Inazio Hiribidea, 26 - 20730 AZPEITIA - EUSKAL HERRIA - T. 943 15 12 46 - F. 943 15 17 76 - E. ikasberri@azpeitikoikastola.eus | Pribatutasun oharra


Irekia Eusko Jaurlaritza - Gobierno Vasco :: Sonia Pérez Ezquerra sailburuari elkarrizketa Herri Irratian\nSonia Perez Ezquerra Turismo, Merkataritza eta Kontsumo sailburuak elkarrizketa bat eman dio Herri Irratia irratiari.\nSailburuak uste du COVID19k eragindako osasun-larrialdiak are gehiago ikusarazi digula tokiko merkataritzak gure kale, hiri eta herrien dinamizazioan eta bizitzan duen garrantzia. Sailaren ahalmena diren sektore ekonomikoek eragin handia izan dute, eta hainbat faktorek baldintzatuko dute krisitik ateratzea. Turismoari dagokionez, irteera-abiadura desberdinak izango ditugu, eta horiek munduko egoeraren araberakoak izango dira; izan ere, gure helmuga igorleak une honetan pandemoiaren eraginpean daudenen gailurrak pairatzen ari dira. "Helmuga seguruak sortu behar ditugu, garraio eta bidaiari seguruekin". Dena osasun-eskakizunek baldintzatuko dute, baina aurten barne-turismoaren sustapena bultzatuko da, hurbileko autonomia-erkidegoetatik datozen pertsonak etor daitezen. Euskadin baditugu helmuga eta baliabide profesional eta dibertsifikatuak, turista mota horiei mesede egingo dietenak.\nEusko Jaurlaritza laguntza eta informazioa ematen ari zaio sektoreari, eta hainbat neurri ekonomikotan ari da lanean. Ildo horretan, Sonia Pérez Ezquerra sailburuak adierazi duenez, "Lehenik eta behin, enpresei eta saltokiei laguntza ekonomikoa emateko neurriak lantzen ari gara, eta, ondoren, suspertzeko eta sustatzeko kanpainez gain, bonuen bidezko kontsumoa suspertzeko bigarren fasean gaude".\nsonia-perez-ezquerra-radio-... behera kargatu (20 MB)


Rockein! Nerbioi-Ibaizabal talde lehiaketa 2018 | www.basauri.net\nRockein! Nerbioi-Ibaizabal talde lehiaketa 2018\n2018(e)ko Ekainaren 25(e)an\nRockein! EAEn eta Nafarroan musika proiektuak sustatzeko banden txapelketa, seigarrenez dator.\n• Martxoaren 24ra arte egongo da zabalik «Rockein!» lehiaketan izena emateko epea eta finala, Social Antzokian, maiatzaren 12an izango da.\nAurreko lau edizio arrakastatsuen ostean (524 taldek hartu dute parte, guztira), banda eta bakarlarien «Rockein!» txapelketa antolatuko du Basauriko Udalak berriro ere, Arrigorriagako, Galdakaoko eta Laudioko udalen laguntzarekin. Txapelketa horren helburua da Euskal Autonomia Erkidegoko eta Nafarroako musika proiektuak sustatzea eskualdean. Andoni Busquet Basauriko Alkateak azaldu duenez, ohiko sariez gain, aurtengoan nobedade-hobekuntza bat egongo da: talde irabazleak EP profesionala grabatu ahal izango du, singlearen ordez. Era berean, adierazi du Laudioko Udalak bat egin duela ekimenarekin: «udal gehiagoren babesa izateak, oihartzun handiagoa emango dio lehiaketari, eta udalerri sustatzaileon baliabide ekonomikoak optimizatu egingo dira, gastuak banatuago egongo direlako».\nUrtarrilaren 24tik (asteartea) martxoaren 24ra arte egongo da zabalik «Rockein!» lehiaketan izena emateko epea. Jasotako grabazio guztietatik sei banda finalista hautatuko ditu epaimahaiak. Talde horiek Social Antzokian joko dute maiatzaren 13an (larunbata). Kontzertuaren ondoren, epaimahaiak talde irabazleak aukeratuko ditu.\nBanatuko diren sarien artean, musika alorreko profesionalekin batera egindako grabazioa, ekoizpena eta masterizazioa izango da, eta Bizkaiko kontzertu-areto garrantzitsuenetako batean edota «MAZ Basauri» Jaialdian jotzeko aukera ere.\n• Parte hartzeko baldintzak\no Taldeak Basaurin, Arrigorriagan, Galdakaon edo Laudion erroldatutako kide bat izatea, gutxienez —tokiko musika-banda onenaren saria eskuratu ahal izateko—.\nHauexek dira «ROCKEIN!»en banatuko diren sariak:\no TALDE IRABAZLEARENTZAT:\n*EP profesional bat (gutxienez, bost kanta) grabatzea, ekoiztea eta masterizatzea Bilboko El Tigre estudioetan. NOBEDADEA.\nEPa diseinatzea eta editatzea: 500 kopia, CD euskarrian.\nKontzertua Bizkaiko areto garrantzitsuenetako batean edo «MAZ Basauri» Jaialdian (antolatzaileek zehaztuko dute).\no TOKIKO TALDERIK ONENARENTZAT:\no EUSKARAZKO TALDERIK ONENARENTZAT:\nKanta bat grabatu eta ekoiztea.\no IKUS-ENTZULEEN TALDERIK GOGOKOENARENTZAT:\n-Basauriko Udala - Zirt Zart Basauri, Gazte Informazio Bulegoa\n-Telf : 944 666 430\n-Posta elektronikoa: rockeinlehiaketa@gmail.com\n-Twitter: #rockein @rockeinrock\nBasaurin, 2018ko urtarrilaren 31n.\nBasauri, 2018ko urtarrilaren 31an.\nIzena emateko orria (pdf) 403.69 KB\nOinarriak (pdf) 538.79 KB


Lau egunez, eta 8 saiotan, 1700 lagun bildu dira Vital Fundazioa Kulturunean. BBK Mendi Film Bilbao – Bizkaia azken edizioko -2019ko abendua-, 9 pelikula bikainekin gozatu ederra hartu dute, tartean, Treeline (Sari Nagusia’19), Cholitas (Epaimahairen Saria), Manaslu (Ikuslegoaren Saria’19), Climbing Blind (Eskaladako Film Onena’19) y Nebula (Film Labur Onena’19).\nMartxoan, berriz, Vital Fundazioaren eskutik, Arabako beste bi herritan aurkeztuko da Mendi Tourra, mendizaletasun tradizio handiko herriak biak: Agurainen martxoaren 5ean, eta Amurrion martxoaren 27an.\nBBK Mendi Film Bilbao – Bizkaia zinemaldiaren 13. Edizioa, bestalde, 2020ko abenduaren 4tik 13ra bitartean egingo da. Ordura bitartean, Mendi Tourrak mendiko zinemarik onena eta gaur-gaurkoena areto onenetara eramaten jarraituko du.


Hau Pittu Hauk Euskara Saria emongo deutso Seaskari - bizkaie.biz\nBizkaie! 2019-08-19 13:43 Euskerea berbagai\nEguenean izango da saria emoteko ekitaldia.\nBilboko Aste Nagusiaren barruan, urtero emoten dau Euskara Saria Hau Pittu Hau euskaltzaleen konparseak. Erakunde zein norbanakoek euskerearen alde egindako lana autortu eta saritzea da helburua. Aurten, Seaskari, Ipar Euskal Herriko Ikastolen Federazinoari emongo deutsie, mende erdiz egin dauen lanagaitik.\nIzan be, 1969an sortu zanetik, 50 urte daroez Seaskako ikastolek Lapurdi, Nafarroa Beherea eta Zuberoako neska-mutilak euskeraz hezten, administrazinotik etorritako traben ganetik. Gurasoen eta laguntzaileen ekinari esker, gero eta ikastola gehiago zabaldu ahal izan ditue urteotan, eta ikasturtetik ikasturtera hazi egiten da Seaskako ikasleen kopurua.\nHastear dan ikasturtean be ikasle gehiago izango dituenez, irakasle gehiago behar ditue, eta horrek tirabirak eragin ditu Frantziako Hezkuntza Ministerioagaz. Ohiko moduan, adore handiz erantzun dabe Seaskakoek, eta mobilizazino zein negoziazinoari esker, akordioa lortu dabe azken unean.\nHau Pittu Hau konparseak, beraz, Seaska sarituko dau, eguenean, hilak 22, euren txosnan egingo daben ekitaldian (17:00). Ekitaldi edegia izango danez, euskaltzale guztiei dei egin deutsie bertan parte hartzeko.\n2003tik emoten dau Hau Pittu Hauk Euskara Saria. Aurreko urteetan, UEMA, Berria, UEU eta beste hainbat erakunde zein persona saritu ditue.